Diari Oficial de la Generalitat Valenciana


Sumari del DOGV 4787, del 01-07-2004 (2004/6674)

ACORD de 5 de febrer de 2004, de la Comissió Territorial d'Urbanisme, relatiu al Pla Especial per a delimitació de terrenys per a la constitució de patrimoni públic de sòl de Monòver.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4787

Data del DOGV
:   01-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6674


Data del document
:   05-02-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Monòver
    * emplaçament industrial
    * pla d'urbanisme

ACORD de 5 de febrer de 2004, de la Comissió Territorial d'Urbanisme, relatiu al Pla Especial per a delimitació de terrenys per a la constitució de patrimoni públic de sòl de Monòver. [2004/X6674]
  
Vist l'expedient de referència i basant-se en els següents antecedents i consideracions,
  
Antecedents de fet
  
Primer. El conseller d'Indústria, Comerç i Energia, mitjançant resolució de data 1 d'abril de 2003, va acordar aprovar provisionalment el Pla especial de delimitació de terrenys per a la constitució de patrimoni públic de sòl dels terrenys ubicats a la partida denominada canyada de la Harina o las Pañetas, del terme municipal de Monòver, després de complir els tràmits d'exposició pública, mitjançant anuncis apareguts en el Diari Oficial de la Generalitat Valenciana núm. 4411 de 3 de gener de 2003 i en el diari La Verdad d'Alacant, de la mateixa data, no s'han formulat al·legacions.
  
Segon. La documentació remesa està integrada per memòria informativa i justificativa i plànols d'informació i d'ordenació.
  
Tercer. L'objecte de l'expedient és la delimitació d'una àrea de sòl classificat com no urbanitzable, per a la constitució de patrimoni públic del sòl, d'acord amb les determinacions previstes per la Llei 6/1994, reguladora de l'activitat urbanística. La finalitat perseguida és la creació d'un polígon industrial, en el qual puguen establir-se indústries i serveis per a la zona, la destinació d'aquest sòl serà el d'usos d'interés públic, per a atendre demandes socials relatives a l'ocupació i a la industrialització.
  
La unitat delimitada abraça una extensió, segons mesurament topogràfic recent, de 184.398 m2, que corresponen a una única finca registral amb números de parcel·les cadastrals 53 i 54 del polígon 20, situada al nord del nucli urbà de Monòver, separats d'aquests per la rambla del Charco, i al costat del terme municipal d'Elda i adherits al polígon industrial el Pastoret-I, en els paratges coneguts com Corral de las Cañadas i Chorlit.
  
El planejament urbanístic vigent en el municipi de Monòver està constituït pel Pla General d'Ordenació Urbana aprovat definitivament per la Comissió Provincial d'Urbanisme amb data 22 d'octubre de 1985, estant classificats els terrenys objectes del present Pla especial com a sòl no urbanitzable comú.
  
Consta en el Servei Territorial de Planificació i OT d'Alacant:
  
- Exp. PL-970569 pel qual es va aprovar el Pla parcial del polígon industrial el Pastoret, situat al costat de la zona que ara es delimita.
  
- Exp. PL-02/0782 d'homologació i pla parcial el Pastoret II, promogut pel SEPIVA, i informat favorablement per la Comissió Territorial d'Urbanisme en sessió celebrada el dia 11 de març de 2003 encara que, supeditant la seua remissió al conseller d'Obres Públiques, Urbanisme i Transports fins a l'esmena d'una sèrie d'observacions, no obstant això, amb data 18 de setembre de 2003 la Conselleria d'Indústria remet escrit sol·licitant expressament que aquest expedient no siga sotmés a l'aprovació definitiva per la Comissió Territorial d'Urbanisme i li siga tornada tota la documentació que conforma aquest, petició que es complimenta segons consta en expedient mitjançant ofici de 20 d'octubre de 2003.
  
Segons assenyala la memòria aportada, el citat Pla parcial Pastoret II ?amb una superfície de 134.637m2, afecta part dels terrenys que constitueixen l'àmbit del present pla especial.
  
Quart. Consten en l'expedient els següents informes sectorials:
  
L'Àrea Jurídica de la Conselleria d'Indústria, Comerç i Energia emet informe amb data 16 de juny de 2003, en el qual es manifesta sobre el conveni de col·laboració entre la Generalitat Valenciana, a través de Conselleria d'Indústria i l'Ajuntament de Monòver, sobre les actuacions del SEPIVA, sobre les deficiències detectades pel Servei Territorial de Planificació d'Alacant en la documentació relativa al pla parcial i homologació del polígon industrial el Pastoret 2. La firma d'un conveni amb l'administració municipal afectada i la delimitació d'una àrea de reserva, la finalitat de la qual no és tant la de legitimar expropiacions (ja que aquesta estratègia no exclou l'adquisició de terrenys mitjançant firmes de dret privat), com efectuar una clara delimitació competencial entre ambdues administracions públiques i de cara al departament de la Generalitat amb competències en matèria d'urbanisme i ordenació del territori; sobre les finalitats de la delimitació de l'àrea de reserva per a la constitució de patrimoni públic de sòl; sobre la promoció de l'actuació per un organisme públic i sobre el procediment del model de conveni que ha subscrit el SEPIVA amb els ajuntaments, i sobre el fet que, en no ser instada en el moment oportú la delimitació d'una àrea de reserva de terrenys per a la constitució de patrimoni públic de sòl en el municipi de Monòver, és pel que posteriorment, iniciada ja la tramitació del pla parcial, el SEPIVA va redactar el corresponent projecte de pla especial per a la delimitació d'una àrea de reserva de terrenys per a la constitució de patrimoni públic de sòl.
  
Consideracions tecnicojurídiques
  
Primera. L'objecte del present expedient és la delimitació d'una reserva de sòl per a la constitució de patrimoni públic en sòl no urbanitzable, a l'empara del que disposa l'art. 99 de la Llei 6/1994, reguladora de l'activitat urbanística, ja que aquest estableix la possibilitat de delimitació de dites reserves de sòl, siga quina siga la seua classificació i qualificació urbanística, mitjançant el desenvolupament d'un pla especial, si aquesta no estiguera prevista en el pla general.
  
Des d'aquesta perspectiva pot afirmar-se que l'objecte de l'expedient es considera adequat, i la justificació legal de la seua formulació resulta conforme amb les prescripcions contingudes en la llei.
  
Segona. El procediment resulta d'acord amb el que estableix l'art. 38, en relació amb l'art. 43.1 ambdós de Llei 6/1994 reguladora de l'activitat urbanística, que determina l'aplicació del procediment d'urgència en la tramitació d'aquests plans, en relació amb l'art. 168 del reglament de planejament de la Comunitat Valenciana.
  
Tercera. La documentació es considera, en línies generals, completa de conformitat amb el que estableix l'art. 27 de la Llei 6/1994, en relació amb l'art. 91 del reglament de planejament de la Comunitat Valenciana.
  
Quarta. Les determinacions que conté en el present expedient es consideren adequades des del punt de vista de les exigències de la política urbanística i territorial de la Generalitat, tal com es recull en l'art. 40 de la Llei 6/1994, reguladora de l'activitat urbanística.
  
Cinquena. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva dels plans especials de municipis de menys de 50.000 habitants, de conformitat amb el que disposa l'article 39 de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Vistos els preceptes legals citats, la Llei 30/92, de 26 de novembre, de règim jurídic de les administracions públiques i del procediment administratiu comú en la seua redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme
  
ACORDA
  
1r) Aprovar definitivament el Pla especial per a delimitació de terrenys per a la constitució de patrimoni públic de sòl del terme municipal de Monòver.
  
2n) Publicar íntegrament el present acord aprovatori en el Diari Oficial de la Generalitat Valenciana a efectes de la seua immediata entrada en vigor, de conformitat amb el que disposen els apartats 2 i 4.b) de l'art. 59 de la Llei 6/1994, de 15 de novembre, de la Generalitat Valenciana, reguladora de l'activitat urbanística, en mancar el document de normes urbanístiques.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.